**Татар гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры сораулары**

**2018-2019 уку елы. 11 нче сыйныф**

Үткәрү вакыты – **180 минут**

Максималь балл – **75**

**I. Тестлардан берәр дөрес җавапны билгеләгез.**

1. Җөмләдәге ирен гармониясенә буйсынган сүзләр дөрес күрсәтелгән рәтне билгеләгез. (**2 балл**)

*Яшь керпеләр йомгакланып төрелергә һәм сүтелергә өйрәнделәр.* (М.Рафиков)

а) *яшь*, *йомгакланып*, *төрелергә*, *сүтелергә*, *өйрәнделәр*;

ә) *йомгакланып*, *төрелергә*, *сүтелергә*, *өйрәнделәр*;

б) *йомгакланып*, *төрелергә*, *өйрәнделәр*;

в) *төрелергә*.

2. Җөмләдәге сүз басымы соңгы иҗеккә төшмәгән сүзләр дөрес күрсәтелгән рәтне билгеләгез. (**2 балл**)

*Дөядәй алтының булганчы, төймәдәй акылың булсын.* (Мәкаль)

а) *дөядәй*, *төймәдәй*;

ә) *дөядәй*, *төймәдәй*, *булганчы*;

б) *булганчы*;

в) *булганчы*, *булсын*.

3. Җөмләдәге калын хәрефләр белән күрсәтелгән фразеологизмның мәгънәсе дөрес аңлатылган рәтне билгеләгез. (**2 балл**)

*Син әбиеңнең сүзен* ***колагыңа да элмисең икән****.* (Г.Мөхәммәтшин)

а) кушкан эшне эшләмәү;

ә) әйткәнне бөтенләй тыңламау;

б) ишетсә дә, юри ишетмәмешкә салыну;

в) сер сакламау.

4. Җөмләдәге алынма сүзләрнең саны дөрес күрсәтелгән рәтне билгеләгез. (**2 балл**)

*Каен суының шифалы булуы бик табигый, чөнки аның составында виноград шикәре, төрле кислота һәм тозлар бар.* (К.Дәүләтшин)

а) 5;

ә) 6;

б) 7;

в) 8.

5. Җөмләдәге ясалма сүзләр дөрес күрсәтелгән рәтне билгеләгез. (**2 балл**)

*Тургайлар җир-ана куенына гәрәбәдәй бөртекләр салучы игенчеләрне мөкатдәс хезмәткә – язгы чәчүгә чакыралар.* (К.Тәхәветдинов)

а) *җир-ана*, *игенчеләрне*, *язгы*, *чәчүгә*;

ә) *җир-ана*, *гәрәбәдәй*, *игенчеләрне*, *язгы*, *чәчүгә*;

б) *җир-ана*, *куенына*, *гәрәбәдәй*, *игенчеләрне*, *язгы*, *чәчүгә*;

в) *тургайлар*, *гәрәбәдәй*, *бөртекләр*, *игенчеләрне*, *язгы*, *чәчүгә*.

6. Җөмләдәге алмашлыклар һәм аларның мәгънә төркемчәләре дөрес күрсәтелгән рәтне билгеләгез. (**2 балл**)

*Аларның һәммәсе дә минем өчен яңа кешеләр, шуңа күрә алар һәммәсе дә кызыксындыралар.* (С.Кудаш)

а) *аларның* – зат алмашлыгы, *һәммәсе* – билгеләү алмашлыгы, *минем* – зат алмашлыгы, *шуңа* – күрсәтү алмашлыгы, *алар* – зат алмашлыгы, *һәммәсе* – билгеләү алмашлыгы;

ә) *аларның* – зат алмашлыгы, *һәммәсе* – билгеләү алмашлыгы, *минем* – тартым алмашлыгы, *шуңа* – күрсәтү алмашлыгы, *алар* – зат алмашлыгы, *һәммәсе* – билгеләү алмашлыгы;

б) *аларның* – зат алмашлыгы, *һәммәсе* – билгеләү алмашлыгы, *минем* – зат алмашлыгы, *шуңа* *күрә* – күрсәтү алмашлыгы, *алар* – зат алмашлыгы, *һәммәсе* – билгеләү алмашлыгы;

в) *аларның* – зат алмашлыгы, *һәммәсе* – күрсәтү алмашлыгы, *минем* – зат алмашлыгы, *шуңа* – күрсәтү алмашлыгы, *алар* – зат алмашлыгы, *һәммәсе* – күрсәтү алмашлыгы.

7. Җөмләдәге калын хәрефләр белән бирелгән сүзнең кайсы сүз төркеменә караганлыгы дөрес күрсәтелгән рәтне билгеләгез. (**2 балл**)

*Атымны учак яктысына китереп бәйләдем* ***дә*** *мин дә малайлар арасына чүгәләдем.* (Г.Бәширов)

а) урын-вакыт килеше кушымчасы;

ә) кисәкчә;

б) теркәгеч;

в) бәйлек.

8. Җөмләнең төре дөрес күрсәтелгән рәтне билгеләгез. (**2 балл**)

*Адәм балаларына дөньяда төрле авырлыкларга түзәргә туры килә.* (Ф.Агиев)

а) ике составлы, ким;

ә) гомум үтәүчеле бер составлы фигыль җөмлә, ким;

б) билгеле үтәүчеле бер составлы фигыль җөмлә, тулы;

в) билгеле үтәүчеле бер составлы фигыль җөмлә, ким.

9. Иярчен җөмләнең төре дөрес күрсәтелгән рәтне билгеләгез. (**2 балл**)

*Һәркемгә билгеле: сәламәтлек – тормышның яме, чибәрлекнең нигезе.* (Ш.Сайкин)

а) иярчен ия җөмлә;

ә) иярчен хәбәр җөмлә;

б) иярчен тәмамлык җөмлә;

в) иярчен аергыч җөмлә.

10. Кушма җөмләнең төре дөрес күрсәтелгән рәтне билгеләгез. (**2 балл**)

*Әллә инде соңгы кеше булып төшкәнгә, әллә нәкъ менә шул зур чемоданы булганга, бу кыз башкалардан бик аерылып тора иде.* (Н.Акмалов)

а) бер-бер артлы иярүле күп иярченле катлаулы кушма җөмлә;

ә) тиңдәш иярүле күп иярченле катлаулы кушма җөмлә;

б) тиңдәш түгел иярүле күп иярченле катлаулы кушма җөмлә;

в) күп тезмәле катлаулы кушма җөмлә.

**II. Башыгызны эшләтегез.**

Оренбург өлкәсенә караган әлеге сөйләш үрнәге белән танышыгыз. Түбәндә бирелгән туганлык атамаларының әдәби телдәге вариантын языгыз. (**7 балл**)

*Бийем әни дибез бианаға, йанағай – иремнең энесе, қайын сеңлесе – ирнең қыз сеңлесе, апай – ирнең апасы, балдыс – киленнең сеңлесе, зүр әти – биатайның абзыйсы, зур бабай – биемнең бер туған абыйсы, аның хатыны җеңгәй. Килендәшнең балалары миңа зүрнәй диләр. Зүрнәй – кече килендәшнең балаларына. Килендешләр бер-берсенә җеңгәй дип дәшәләр иде.*

*биана –*

*йанагай –*

*қайын сеңлесе –*

*апай –*

*балдыс –*

*җеңгәй –*

*биатай –*

**III. Теоретик бирем.**

Тамыр һәм ясалма исемнәр турында белгәннәрегезне языгыз, фикерләрегезне мисаллар ярдәмендә дәлилләгез. (**12 балл**)

**IV. Гамәли-иҗади бирем.**

*Көз әйткән: “Уңдырам”, – дип, ә яз әйткән: “Тукта әле, мин нәрсә әйтермен”, – дип.* (Мәкаль)

1. ***Уңдырам*** сүзенә фонетик анализ ясагыз. (**5 балл**)

2. ***Яз*** тамырыннан 6 яңа сүз ясагыз. (**3 балл**)

3. ***Әйткән****,* ***тукта****,* ***әле****,* ***нәрсә*** сүзләренә морфологик анализ ясагыз. (**8 балл**)

4. Җөмләнең баш кисәкләрен һәм компонент чикләрен билгеләгез, схемасын сызыгыз, җөмләгә билгеләмә бирегез. Тыныш билгеләренең куелышын кагыйдәләргә таянып аңлатыгыз. (**8 балл**)

5. Әлеге тема белән бәйле фикерләрегезне 12-15 җөмләдән торган бәйләнешле текст итеп языгыз. (**12 балл**)